ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ ΠΟΥ ΑΦΟΡΑ ΤΗΝ ΠΡΟΤΑΣΗ ΣΥΣΤΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΠΕΡΙ ΤΗΣ ΚΙΝΗΤΙΚΟΤΗΤΑΣ ΣΤΗΝ ΚΟΙΝΟΤΗΤΑ ΤΩΝ ΣΠΟΥΔΑΣΤΩΝ, ΤΩΝ ΕΠΙΜΟΡΦΩΝΟΜΕΝΩΝ ΑΤΟΜΩΝ, ΤΩΝ ΕΘΕΛΟΝΤΩΝ ΝΕΩΝ, ΤΩΝ ΕΚΠΑΙΔΕΥΤΙΚΩΝ ΚΑΙ ΤΩΝ ΕΚΠΑΙΔΕΥΤΩΝ

1. ΙΣΤΟΡΙΚΟ ΤΟΥ ΦΑΚΕΛΟΥ

- Διαβίβαση της αρχικής πρότασης: 21 Ιανουαρίου 2000 [1]

[1] COM (1999) 708 τελικό της 21ης Ιανουαρίου 2000

- Γνωμοδότηση της Οικονομικής και Κοινωνικής Επιτροπής: 27Απριλίου 2000 [2]

[2] ΟΚΕ 475/2000

- Γνωμοδότηση της Επιτροπής των Περιφερειών: 15 Ιουνίου 2000 [3]

[3] ΕτΠ 20/2000 Αναθ.2 AM

- Γνωμοδότηση του Ευρωπαϊκού Κοινοβουλίου σε πρώτη ανάγνωση: 13 Σεπτεμβρίου 2000 [4]

[4] ΕΚ A-50255/2000 (COD) της 5ης Οκτωβρίου 2000

- Διαβίβαση της τροποποιημένης πρότασης: 9 Νοεμβρίου 2000 [5]

[5] COM (2000) 723 τελικό της 9ης Νοεμβρίου 2000

- Επίτευξη της πολιτικής συμφωνίας για την κοινή θέση: 9 Νοεμβρίου 2000

- Καθορίζεται η κοινή θέση: 19.1.2001

2. ΑΝΤΙΚΕΙΜΕΝΟ ΤΗΣ ΣΥΣΤΑΣΗΣ

Η πρόταση σύστασης αναφέρεται στην κινητικότητα των ατόμων που πραγματοποιούν κύκλο σπουδών, εκπαιδευτική περίοδο, δραστηριότητα παροχής εθελοντικής υπηρεσίας, δραστηριότητα εκπαιδευτικού ή εκπαιδευτή σε ένα άλλο κράτος μέλος και μάλιστα, στο πλαίσιο των κοινοτικών προγραμμάτων ή ανεξάρτητα από αυτά. Βάσει των άρθρων 149 και 150 καλούνται τα κράτη μέλη κυρίως να άρουν τα σημαντικά εμπόδια που υφίστανται ακόμη, παρ' όλα τα κοινοτικά κεκτημένα, στον τομέα της ελεύθερης κυκλοφορίας.

3. ΣΧΟΛΙΑ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις

Η Επιτροπή διαπιστώνει με ικανοποίηση ότι η κοινή θέση του Συμβουλίου ακολουθεί σε μεγάλο βαθμό την πρόταση της Επιτροπής. Παρατηρεί ότι το Συμβούλιο συμμερίζεται τον κεντρικό στόχο της πρότασης που συνίσταται στο να κληθούν τα κράτη μέλη να δημιουργήσουν τις αναγκαίες συνθήκες για την ανάπτυξη της κινητικότητας στην Ευρωπαϊκή Κοινότητα για λόγους εκπαίδευσης και κατάρτισης. Το κείμενο της πρότασης έχει βελτιωθεί σε πολλά σημεία σε σύγκριση με την αρχική πρόταση της Επιτροπής όσον αφορά π.χ. την πρόσβαση στην κινητικότητα για όλους, τη δημιουργία καλύτερα συνδυασμένων και προσαρμοσμένων στην κινητικότητα τρόπων χρηματοδότησης, την καλύτερη αξιοποίηση των ικανοτήτων που αποκτήθηκαν με την κινητικότητα, την παροχή περισσότερων και πιο συγκεκριμένων πληροφοριών σχετικά με τις δυνατότητες της κινητικότητας. Η Επιτροπή διαπιστώνει με ικανοποίηση ότι το Συμβούλιο λαμβάνει υπόψη τη γενική δομή όλων των νομικών μέτρων.

3.2 Αποδοχή των τροπολογιών που πρότεινε το Κοινοβούλιο σε πρώτη ανάγνωση

Η κοινή θέση του Συμβουλίου βασίζεται στην τροποποιημένη πρόταση που εγκρίθηκε από την Επιτροπή μετά από τη γνώμη που εξέφρασε το Κοινοβούλιο σε πρώτη ανάγνωση. Η Επιτροπή διαπιστώνει με ικανοποίηση ότι στην κοινή θέση λαμβάνονται υπόψη, σε μεγάλο βαθμό, οι τροπολογίες που πρότεινε το Κοινοβούλιο και ενέκρινε η Επιτροπή. Στην κοινή θέση εγκρίνονται εν μέρει ή στο ακέραιο ή στην ουσία 34 τροπολογίες που προτάθηκαν από το Κοινοβούλιο και εγκρίθηκαν από την Επιτροπή όσον αφορά κυρίως:

- την ένδειξη σχετικά με τη φύση των δραστηριοτήτων εθελοντισμού.

- την παραίνεση για την άρση των διοικητικών, γλωσσικών και πολιτιστικών καθώς και χρηματοδοτικών εμποδίων.

- τις παραινέσεις για την παροχή πληροφόρησης και κατάρτισης στους ενδιαφερόμενους για την κινητικότητα.

- την αρχή της μη διακριτικής μεταχείρισης κατά την πραγματοποίηση της κινητικότητας.

- τη χρήση πιο διαφανών μοντέλων για τα πιστοποιητικά επαγγελματικής κατάρτισης.

- τα οργανωτικά μέτρα για τη διευκόλυνση της κινητικότητας των εκπαιδευτικών.

Στην κοινή θέση περιλαμβάνονται επίσης εν μέρει 3 τροπολογίες του Ευρωπαϊκού Κοινοβουλίου που δεν εγκρίθηκαν από την Επιτροπή σχετικά με τη συνέχεια που θα δοθεί στη σύσταση όσον αφορά τη συνεργασία με το ευρωπαϊκό φόρουμ για τη διαφάνεια των επαγγελματικών προσόντων και τον τομέα της ανταλλαγής πληροφοριών (τροπολογίες 49, 50 και 51).

Η Επιτροπή λαμβάνει γνώση ορισμένων τροποποιήσεων που πραγματοποίησε το Συμβούλιο και οι οποίες χρησιμεύουν στη διασάφηση ή εποικοδομητική διευκρίνιση της κατάστασης των υπηκόων τρίτων χωρών.

Ωστόσο η Επιτροπή εκφράζει τη λύπη της σχετικά με το γεγονός ότι το κείμενο που πρότεινε το Συμβούλιο παρουσιάζει ασάφειες σε ορισμένα ειδικά σημεία και κυρίως στα θέματα της κοινωνικής ασφάλισης που αποτελούν τα κυριότερα εμπόδια στην κινητικότητα. Μια πιο σαφής διατύπωση του κειμένου θα ήταν προτιμότερη. Με την παρέμβαση της κυρίας Reding, η Επιτροπή θα ήθελε να εκφράσει τη δυσαρέσκειά της σχετικά με αυτά τα συγκεκριμένα σημεία.

Η Επιτροπή θα προτιμούσε επίσης να είχε αποδεχθεί το Συμβούλιο τις τροπολογίες του Κοινοβουλίου που ενέκρινε η Επιτροπή όσον αφορά τη διατήρηση των δικαιωμάτων στον τομέα της κοινωνικής ασφάλισης και της κοινωνικής προστασίας (τροπολογίες 29, 30 και 31; 35, 36, 37 και 38).

Όσον αφορά τις παραινέσεις που απευθύνθηκαν προς την Επιτροπή προκειμένου να εξασφαλίσει ότι θα δοθεί συνέχεια στη σύσταση, η κυρία Reding δήλωσε στα πρακτικά του Συμβουλίου ότι λαμβάνει γνώση των παραινέσεων αυτών, αλλά ότι εξ ονόματος της Επιτροπής επιφυλάσσεται ωστόσο του δικαιώματος να ανταποκριθεί στις παραινέσεις αυτές ανάλογα με τις προτεραιότητες της Επιτροπής και τους διαθέσιμους πόρους. Η κυρία Reding προέβη στην ακόλουθη δήλωση: "Η Επιτροπή λαμβάνει γνώση των παραινέσεων που της απευθύνθηκαν προκειμένου να εξασφαλίσει ότι θα δοθεί συνέχεια στην παρούσα σύσταση. Επιφυλάσσεται του δικαιώματος να ανταποκριθεί στις παραινέσεις αυτές ανάλογα με τις προτεραιότητές της και τους διαθέσιμους πόρους".

Τέλος, η Επιτροπή μαζί με το Συμβούλιο διατύπωσε μια δήλωση στην οποία αναφέρονται οι ανησυχίες του Συμβουλίου όσον αφορά τα μέτρα κοινωνικής ασφάλισης και φορολογίας και επικυρώνεται ότι οι τομείς αυτοί παραμένουν στην αρμοδιότητα των κρατών μελών.

4. ΣΥΜΠΕΡΑΣΜΑ

Με βάση αυτή την κοινή θέση, η νομοθετική διαδικασία μπορεί τώρα να συνεχιστεί με εποικοδομητικό τρόπο στη δεύτερη ανάγνωση του Ευρωπαϊκού Κοινοβουλίου. Η Επιτροπή υποστηρίζει τη θέση του Συμβουλίου στο σύνολό της, μολονότι εκφράζει ορισμένες επιφυλάξεις σχετικά με ορισμένα σημεία που αναφέρονται παραπάνω. Η Επιτροπή θεωρεί ότι υπάρχουν πολλά θετικά στοιχεία για να μπορέσει να ληφθεί μια τελική απόφαση.